**ASOCIACIJOS „HIBRIDINIO SPORTO FEDERACIJA“**

**2022 m. metų „Twain sport“ lygos sezonų nuostatai**

1. **Bendroji dalis**
   1. Šie Nuostatai nustato 2022 m. „Twain sport“ lygos (toliau – ir **Lyga**) sezonų organizavimo ir vykdymo tvarką, o taip pat reglamentuoja kitus su Lygos varžybų organizavimu ir vykdymu susijusius klausimus. 2022 m. sezonuose Lyga organizuoja hibridinio krepšinio varžybas.
   2. Nuostatai įsigalioja juos patvirtinus Lygos valdybai ir galioja iki 2023 m. sezonų Lygos varžybų nuostatų patvirtinimo.
   3. Lyga organizuoja ir vykdo hibridinio krepšinio varžybas vadovaudamasi Hibridinio sporto federacijos (toliau – **HSF**) patvirtintomis Hibridinio krepšinio taisyklėmis ir šiais Nuostatais.
   4. 2022 m. Lygos sezonams ir hibridinio krepšinio varžybų organizavimui vadovauja Lygos vadovas.

# **Sąvokos**

* 1. **Atkrintamosios varžybos** **-** antroji Turnyro stadija. Iš kiekvienos grupės į atkrintamąsias varžybas patenka po du (2) žaidėjus savo grupėse užėmusius dvi pirmąsias vietas. Atkrintamosios varžybos susideda iš dviejų pusfinalių ir finalo. Atkrintamosios varžybos vyksta 2 etapais:
     1. **Pusfinaliai** – pirmasis atkrintamųjų varžybų etapas, kuriame susitinka grupių varžybose savo grupėse pirmas dvi vietas užėmę Žaidėjai. Pusfinalių poros nustatomos pagal grupių rezultatus – pirmąją vietą (A) grupėje užėmęs Žaidėjas žaidžia su antrąją vietą (B) grupėje užėmusiu žaidėju (I pusfinalio pora), antrąją vietą grupėje (A) užėmęs Žaidėjas žaidžia su pirmąją vietą (B) grupėje užėmusiu žaidėju (II pusfinalio pora).
     2. **Finalas** – paskutinis atkrintamųjų varžybų etapas, kuriame susitinka du Žaidėjai laimėję pusfinalių Dvikovas. Finalo laimėtojas yra skelbiamas Turnyro laimėtoju.
  2. **Dvikova** – hibridinio krepšinio susitikimas (varžybos) tarp dviejų Žaidėjų bet kurioje sezono stadijoje, kurio eiga ir taisyklės yra apibrėžtos HSF patvirtintuose Lietuvos hibridinio krepšinio taisyklėse bei šiuose Nuostatuose.
  3. **Grupių varžybos** – pirmoji Turnyro stadija, kurioje 8 žaidėjai yra atsitiktine tvarka suskirstomi į 2 grupes po 4 žaidėjus. Grupių stadijoje kiekvienoje grupėje esantys žaidėjai sužaidžia po vieną Dvikovą su kitais trimis toje pačioje grupėje esančiais žaidėjais. Kiekvienoje grupėje yra sužaidžiamos 6 Dvikovos, iš viso grupių stadijoje yra sužaidžiamos 12 Dvikovos (po 6 Dvikovas kiekvienoje iš 2 grupių). Už pergalę grupės Dvikovoje žaidėjui skiriamas vienas (1) taškas, už pralaimėjimą (įskaitant ir techninį pralaimėjimą) grupės Dvikovoje žaidėjai taškų negauna.
  4. **Reitingas** – Žaidėjų reitingas, kurį nustato Lyga naudodama HSF patvirtintą Žaidėjų reitingavimo sistema – **ELO.**
  5. **Sezonas** – 3 mėnesių laikotarpis, kurio metu yra žaidžiami Turai ir sumuojami jų rezultatai. Kiekviename sezone gali būti nuo 175 iki 185 Turų. Paskutinę sezono dieną yra žaidžiamas Turas tarp geriausių sezono žaidėjų („Taurės turas“).
  6. **Taurės turas** – geriausių 9 sezono žaidėjų Turas žaidžiamas dėl sezono taurės. Šio Turo rezultatai nesumuojami prie bendro sezono reitingo ir neturi įtakos bendram sezono rezultatui.
  7. **Turas** – hibridinio krepšinio renginys, kuris susideda iš 7 atskirų Turnyrų. Ture žaidžia tie patys 9 žaidėjai, iš kurių 8 po kiekvieno Turnyro atsitiktine tvarka yra perskirstomi į naujas grupes ir pradedamas naujas Turnyras. Pasibaigus paskutiniam Turo Turnyrui baigiasi Turas ir yra pradedamas naujas Turas su naujais 9 žaidėjais. Žaidėjas(-ai) negali dalyvauti daugiau nei viename Ture iš eilės.
  8. **Turnyras** – hibridinio krepšinio renginys, kuriame dalyvauja 8 žaidėjai atsitiktine tvarka suskirstyti į 2 grupes po 4 žaidėjus. Turnyras skirstomas į grupių varžybas ir atkrintamąsias varžybas.
  9. **Žaidėjas** – fizinis asmuo su Lyga sudaręs sportinės veiklos sutartį dėl dalyvavimo 2022 m. Lygos organizuojamose varžybose.

# **Reitingavimo sistema**

* 1. Lyga nuolat veda Žaidėjų Reitingą. Reitingas atnaujinamas po kiekvienos Dvikovos.
  2. Turo lygmenyje Žaidėjų rezultatų lentelė sudaroma pagal progresą Reitinge – daugiausiai Reitingo taškų per vieną Turą (7 Turnyrus) surinkęs Žaidėjas yra skelbiamas to Turo laimėtoju.
  3. Sezono lygmenyje Žaidėjų išsidėstymas Sezono reitinge, bei geriausi 8 Žaidėjai, kurie žais Taurės ture, yra nustatomi pagal progresą Reitinge – daugiausiai Reitingo taškų pasibaigus Sezonui turintis Žaidėjas yra skelbiamas Sezono nugalėtoju.
  4. Reitingavimo sistema skelbiama HSF svetainėje („ELO reitingavimo sistemos aprašymas“).

# **Sezono struktūra**

* 1. Sezonas trunka 3 mėnesius, arba 175 – 185 Turus, sezono pradžios ir pabaigos datas, bei Turų skaičių nustato ir iš anksto skelbia Lyga.
  2. Turų datas, laikus bei trukmę nustato bei skelbia Lyga.
  3. Turnyrų pradžios ir pabaigos laikus bei datas nustato ir skelbia Lyga.
  4. Vieno Turo Turnyruose dalyvauja tie patys 9 Žaidėjai, išskyrus nenumatytus atvejus, kai Žaidėjas negali tęsti pasirodymo Turnyre dėl objektyvių priežasčių (pvz., trauma, liga). Turnyrą sudaro 15 Dvikovų:
     1. 12 Dvikovų Grupių varžybose (po 6 susitikimus kiekvienoje grupėje);
     2. 2 Dvikovos pusfinaliuose;
     3. finalinė Dvikova.
  5. Numatomas Dvikovų skaičius:
     1. Vienas Turnyras – 15 Dvikovų;
     2. Vienas Turas – 7 Turnyrai, t. y.: 105 Dvikovos;
     3. Vienas Sezonas – nuo 175 iki 185 Turų.
  6. **Taurės turas** – Lygos pasirinkimu organizuojamas paskutinis Sezono Turas, kuriame dalyvauja Sezono 8 geriausi Žaidėjai. 8 geriausi Sezono Žaidėjai yra nustatomi pagal Sezono Reitingo rezultatus ir skelbiami ne vėliau kaip 24 val. iki Taurės turo pradžios. Tuo atveju, jeigu, kuris nors tarp 8 aukščiausią Sezono reitingą turinčių Žaidėjų negali dalyvauti Taurės ture, jo vietą užima kitas Žaidėjas, turintis 9 ar žemesnį Sezono reitingą. Taurės turas vykdomas tokia pat tvarka, kaip ir visi kiti Sezono Turai, tačiau šio Turo rezultatai nėra įtraukiami skaičiuojant Reitingą. Taurės turo laimėtojas yra apdovanojamas Sezono taure. Taurės turą laimi Žaidėjas, kuris Taurės turo metu laimėjo daugiausiai Dvikovų. Tuo atveju, jeigu Taurės turo metu du ir daugiau Žaidėjų laimi vienodą Dvikovų skaičių, aukštesnė Žaidėjo vieta Taurės ture nustatoma pagal tokius vietos nustatymo kriterijus (žemiau pateikti kriterijai yra išdėstyti prioriteto tvarka, jeigu aukštesnėje eilėje esančio kriterijaus reikšmė sutampa, žiūrimas žemiau esantis kriterijus iki tol, kol galima nustatyti Žaidėjų užimtas vietas):
     1. Žaidėjo pataikymo procentas Taurės ture. Šis procentas yra lygus Žaidėjo Taurės ture pataikytų metimų ir atliktų metimų skaičiaus santykiui padaugintam iš 100 procentų. Aukštesnę vietą užima geresnį pataikymo procentą turintis Žaidėjas;
     2. Taurės turo metu Žaidėjo pataikytų metimų skaičius. Aukštesnę vietą užima daugiau metimų pataikęs Žaidėjas;
     3. Žaidėjo vieta Sezono reitinge Taurės turo dieną. Aukštesnę vietą užima Žaidėjas, kuris Taurės turo dieną yra aukštesnėje vietoje Sezono Reitinge.
  7. Sezono schema:  
     Diagram

     Description automatically generated

1. **Žaidėjai**
   1. Žaidėjų skaičių Sezone nustato ir patvirtina Lyga ne vėliau, kaip 5 darbo dienos iki atitinkamo Sezono pradžios;
   2. Minimalus Turų skaičius, kuriuose turi sudalyvauti Žaidėjai vieno Sezono metu, nėra nustatomas ir Žaidėjas yra laikomas Sezono dalyviu sudalyvaudamas bent viename konkretaus Sezono Ture;
   3. Lyga turi teisę suspenduoti ar diskvalifikuoti Žaidėją bet kurioje Sezono stadijoje Žaidėjo sportinės veiklos sutartyje numatyta tvarka;
   4. Lygos organizuojamuose Turnyruose tarpusavyje gali varžytis skirtingo amžiaus bei lyties veiksnūs asmenys.
   5. Žaidėjai Turnyruose gali dalyvauti naudodami savo pasirinktą bei su Lyga suderintą pseudonimą. Žaidėjo pasirinktas pseudonimas neturi prieštarauti teisės aktams, viešajai tvarkai, visuotinai priimtoms moralės ir dorovės normoms. Tokiu atveju, jeigu Žaidėjo norimas naudoti pseudonimas neatitinka šiame Nuostatų punkte nurodytų reikalavimų arba jis gali pakenkti Lygos reputacijai ir (ar) įvaizdžiui, Lyga turi teisę neleisti Žaidėjui naudoti tokio pseudonimo.
   6. Žaidėjai privalo būti pasitikrinę savo sveikatą ir dalyvauti Turnyruose tik įsitikinę, kad jų sveikatos būklė leidžia dalyvauti Turnyruose. Už Žaidėjų sveikatos sutrikimus Turnyrų metu Lyga neatsako. Lyga turi teisę (bet ne pareigą) reikalauti, kad prieš prasidedant Sezonui Žaidėjas pateiktų sveikatos priežiūros įstaigos išduotą pažymą apie Žaidėjo sveikatą, patvirtinančią, kad Žaidėjo sveikatos būklė yra tinkama dalyvauti Turnyruose. Lygai pareikalavus pateikti minėtą pažymą, Žaidėjas nepateikęs pažymos gali būti suspenduotas ir (ar) diskvalifikuotas.
   7. Žaidėjai Turnyruose dalyvauja laisva valia bei prisiima visą su dalyvavimu juose susijusią riziką (pvz., traumų riziką).
   8. Žaidėjai privalo susipažinti su Nuostatais prieš prasidedant sezonui.

# **Turnyras**

* 1. Žaidėjai, kurie dalyvaus konkretaus Turo Turnyruose, yra iš anksto informuojami apie Turnyrų vietą, datą bei laiką.
  2. Žaidėjams prieš pirmą atitinkamo Turo Turnyrą sudaromos sąlygos atlikti apšilimą.
  3. Prieš Turnyrą atsitiktine tvarka žaidėjai yra suskirstomi į 4 grupes. Žaidėjai informuojami apie grupių sudėtį likus ne daigiau nei 30 min. iki pirmos Dvikovos. Žaidėjai Dvikovų laukia specialiai tam skirtose Lygos nurodytose patalpose. Turo metu Žaidėjai nurodytas patalpas gali palikti tik su varžybų organizatoriaus leidimu.
  4. Nuostatų 6.3. p. nurodytuose patalpose esantys Žaidėjai, atėjus jų Dvikovos laikui, yra iškviečiami į žaidimo aikštelę. Pasibaigus Dvikovai, Žaidėjai privalo grįžti į Nuostatų 6.3. p. nurodytas patalpas bei laukti kitos Dvikovos.
  5. Turnyras gali būti vykdomas, jeigu Turnyro pradžioje yra bent 8 Žaidėjai pasiruošę žaisti Turnyre. Tiems Žaidėjams, kurie buvo paskirti žaisti atitinkamame Ture, tačiau Turo metu nebegalintiems jame dalyvauti (pvz., dėl patirtos traumos) to Turo Turnyre (-uose), yra skiriami techniniai pralaimėjimai už Dvikovas, kuriose minėti Žaidėjai nedalyvavo.
  6. Grupių varžybose Žaidėjai klasifikuojami pagal surinktų taškų skaičių, už kiekvieną laimėtą Dvikovą Žaidėjas gauna 1 tašką, o už pralaimėtą Dvikovą Žaidėjui skiriama 0 taškų.
  7. Keliems Žaidėjams toje pačioje grupėje surinkus vienodą pergalių skaičių, aukštesnė Žaidėjo vieta grupės turnyrinėje lentelėje nustatoma pagal tokius vietos nustatymo kriterijus (žemiau pateikti kriterijai yra išdėstyti prioriteto tvarka, jeigu aukštesnėje eilėje esančio kriterijaus reikšmė sutampa, tuomet vertinami žemiau esantys kriterijai iki tol, kol galima nustatyti Žaidėjų užimtas vietas):
     1. Žaidėjų tame Turnyre laimėtų ir pralaimėtų dvikovų santykis. Didesnį santykį turinčiam žaidėjui skiriama aukštesnė vieta;
     2. Žaidėjų tarpusavio dvikovų Turnyro Grupių varžybose baigtis. Laimėjusiam žaidėjui skiriama aukštesnė vieta;
     3. Žaidėjo pataikymo procentas to Turnyro Grupių varžybose. Šis procentas yra lygus Žaidėjo Grupių varžybose pataikytų metimų ir atliktų metimų skaičiaus santykiui padaugintam iš 100 procentų. Aukštesnę vietą užima geresnį pataikymo procentą turintis Žaidėjas;
     4. To Turnyro Grupių varžybose Žaidėjo pataikytų metimų skaičius. Aukštesnę vietą užimą daugiau metimų pataikęs Žaidėjas;
     5. Žaidėjo vieta Sezono Reitinge pasibaigus to Turnyro Grupių varžyboms. Aukštesnę vietą užima geresnį reitingą turintis Žaidėjas.
  8. Turo rezultatai ir nugalėtojas nustatomi įprasta tvarka, jei Ture įvyko bent vienas pilnas Turnyras. Jei Turas nutrūko pirmojo Turnyro metu, Turas atšaukiamas. Atšaukto Turo įvykusių Dvikovų rezultatai naudojami Reitingo skaičiavimui įprasta tvarka.
  9. Turnyrų metu Žaidėjams draudžiama atlikti veiksmus, galinčius sukelti pavojų kito Žaidėjo sveikatai, draudžiama įžeidinėti, grasinti, rodyti įžeidžiančius gestus, vykdyti psichologinį ir (ar) fizinį smurtą kitų asmenų (pvz., Žaidėjų, teisėjų, operatorių, Lygos darbuotojų, žiūrovų ir t. t.) atžvilgiu.

# **Dvikovos**

* 1. Dvikovos vykdomos vadovaujantis HSF patvirtintomis Lietuvos hibridinio krepšinio taisyklėmis (toliau – ir **Taisyklės**).
  2. Žaidėjas, gavęs kvietimą iš Nuostatų 6.3. p. nurodytų patalpų atvykti į žaidimo aikštelę, privalo atėjęs į aikštelę atsistoti Žaidėjui nurodytoje aikštelės vietoje (jam skirtoje žaidimo zonoje).
  3. Dvikovos nugalėtojas nustatomas Taisyklėse nurodyta tvarka.
  4. Jei Dvikova negali vykti dėl techninių kliūčių, Teisėjo sprendimu Dvikova gali būti nukeliama (kai Dvikova dar neprasidėjo) arba nutraukiama (kai Dvikova jau buvo prasidėjusi).
  5. Nutraukta dėl techninių kliūčių Dvikova yra peržaidžiama iš naujo su nutrauktai Dvikovai sugeneruotais parametrais.
  6. Jei nukelta ar nutraukta Dvikova negali būti peržaista iki sekančio Turo pradžios, tuomet ši Dvikova yra laikoma atšaukta.
  7. Jei Dvikova neįvyksta dėl Dvikovos dalyvio nedalyvavimo, Dvikovos laimėtoju skelbiamas Dvikovoje dalyvavęs Žaidėjas, o Dvikovoje nedalyvavusiam Žaidėjui įskaitomas techninis pralaimėjimas.

# **Žaidėjų išvaizda ir apranga**

* 1. Žaidėjai Dvikovų metų privalo vilkėti Lygos skirtas žaidybines aprangas, susidedančias iš šortų bei marškinėlių. Žaidėjų dėvima apranga, jos priedai, sportinė avalynė privalo būti švari bei tvarkinga.
  2. Žaidėjai neturi teisės atsisakyti vilkėti Lygos skirtų žaidybinių aprangų. Žaidėjams draudžiama Lygos skirtas žaidybines aprangas gadinti, taip pat uždengti, užtušuoti, nuplėšti ar kitais būdais padaryti neįskaitomus ant aprangų esančius Lygos rėmėjų logotipus, prekių ženklus, ant žaidybinių aprangų užrašyti ar uždėti (užklijuoti, prisiūti) papildomus logotipus ar prekių ženklus, kurių nebuvo ant Lygos išduotos žaidybinės aprangos.
  3. Dvikovos metu Žaidėjai privalo dėvėti tinkamą sportinę avalynę (t. y. avalynę, kuri yra skirta žaisti krepšinį patalpose). Žaidėjai gali avėti pasirinkto spalvų derinio sportinę avalynę, tačiau pasirinktas spalvų derinys turi atitikti Nuostatų reikalavimus. Lyga turi teisę skirti Žaidėjams sportinę avalynę, tačiau Žaidėjai neprivalo Dvikovų metu dėvėti šią avalynę, t. y. Žaidėjai turi teisę pasirinkti jiems priimtiną sportinės avalinės gamintoją bei modelį.
  4. Žaidėjams turnyrų metu yra leidžiama dėvėti aprangos priedus, pavyzdžiui, apšilimo kostiumus ar marškinėlius (išskyrus Dvikovos metu), prigludusias rankoves, prigludusias kelnes (pokelnes), apatinius marškinėlius (su arba be rankovių), alkūnių ir kelių apsaugas, galvos raištį, riešų raiščius ir panašius aksesuarus.
  5. Lygai priklauso visos reklamos pozicijos ant Žaidėjų žaidybinių aprangų ir avalynės bei aksesuarų.
  6. Lyga turi teisę Žaidėjams suteikti oficialius Lygos žaidybinės aprangos priedus (pvz., galvos raiščius, rankoves ir t. t.). Tokiu atveju Žaidėjai Lygos organizuojamose turnyruose gali dėvėti tik oficialius Lygos suteiktus žaidybinės aprangos priedus.
  7. Turnyro metu ant Žaidėjų kūno bei dėvimos žaidybinės aprangos, sportinės avalinės, aprangos priedų, aksesuarų (papuošalų) negali būti užrašų, prekių ženklų, simbolių, spalvų derinių, kurių viešas demonstravimas yra draudžiamas galiojančių teisės aktų arba jų viešas demonstravimas prieštarauja viešajai tvarkai ir (ar) visuotiniai priimtomis moralės ir dorovės normoms arba toks viešas demonstravimas gali pakenkti Lygos įvaizdžiui ir (ar) reputacijai.
  8. Turnyro metu neturint Lygos leidimo ant Žaidėjų kūno bei dėvimos žaidybinės aprangos, sportinės avalinės, aprangos priedų, aksesuarų (papuošalų) negali būti bet kokių užrašų prekių ženklų, simbolių, kurių viešas demonstravimas būtų laikomas prekių ar paslaugų reklama.
  9. Lygos atstovai ir (ar) Turnyro teisėjai turi teisę pareikalauti, kad Turnyro metu Žaidėjas persirengtų ir (ar) nebedėvėtų, ar uždengtų (pvz., tatuiruotę) Nuostatų reikalavimų neatitinkančio daikto. Žaidėjui atsisakius įvykdyti reikalavimą, Žaidėjas gali būti nedelsiant suspenduotas ir (ar) diskvalifikuotas.

# **Įranga**

* 1. Turnyrų organizavimui bei vykdymui reikalingą įrangą (infrastruktūrą), įskaitant bet neapsiribojant: krepšinio aikštę, rūbines, krepšinio kamuolius, krepšius, kamuolių stovus, metimo vietos ir metimo vertės indikavimo sistemą, metimų nuskaitymo ir fiksavimo sistemą ir t. t., užtikrina Lyga.
  2. Lyga užtikrina, kad Turnyre naudojama įranga atitiktų Taisyklių reikalavimus.
  3. Visos reklamos pozicijos ant krepšinio aikštės bei kitos įrangos išimtinai priklauso Lygai.

# **Lygos įvaizdis bei Lygos viešieji ryšiai**

* 1. Žaidėjai turi kurti ir vystyti savo teigiamą, kaip Žaidėjo, įvaizdį, prisidėti prie hibridinio krepšinio sklaidos (populiarinimo), skatinti hibridinio krepšinio mėgėjų lojalumą, bendradarbiauti su Lygos rėmėjais bei partneriais, taip pat aktyviai prisidėti prie bendro Lygos teigiamo įvaizdžio formavimo ir puoselėjimo.
  2. Žaidėjai, Lygos darbuotojai bei kiti Lygai paslaugas teikiantys asmenys (pvz., teisėjai) savo veikloje privalo susilaikyti nuo veiksmų ir neveikimo, kuriais gali būti pažeidžiami teisės aktai, garbingo žaidimo ir etiško elgesio principai.
  3. Lygos savireklamos ir populiarinimo tikslais Lyga turi teisę be jokių apribojimų naudoti Žaidėjų atvaizdus, vardus ir pavardes ir (ar) pseudonimus vaizdinėje, garsinėje ir spausdintinėje medžiagoje.
  4. Lyga turi teisę naudoti pati ir leisti naudoti savo partneriams Žaidėjų vardus, pavardes ir (ar) pseudonimus, Žaidėjų įvaizdį (įskaitant jų nuotraukas, karikatūras, kitus atvaizdus ir kt.) Lygos ir (ar) jos partnerių kuriamuose bei vykdomuose komerciniuose ir nekomerciniuose projektuose, produktuose ir (ar) siūlant paslaugas. Lyga ir (ar) jos įgalioti partneriai gali naudoti nurodytus objektus su šiais projektais, produktais ir (ar) paslaugomis susijusioje komunikacijoje.
  5. Lygos prašymu Žaidėjai privalo dalyvauti Lygos organizuojamuose renginiuose ir projektuose, pavyzdžiui, spaudos konferencijose, sezono atidarymo renginyje (jeigu toks yra organizuojamas), Lygos apdovanojimų ceremonijoje (jeigu tokia yra rengiama), Lygos vaizdo klipų filmavimuose, Lygos fotosesijose, socialiniuose ir reklaminiuose projektuose ir t. t.
  6. Turnyrų metu, taip pat pasibaigus Turnyrui Žaidėjai privalo Lygos nurodytiems asmenims duoti trumpus interviu (jei tokie organizuojami).
  7. Žaidėjai Lygos prašymu privalo dalyvauti Lygos rėmėjų ir (ar) partnerių organizuojamuose reklaminių klipų filmavimuose, reklamos kampanijose bei kituose renginiuose.
  8. Lyga turi teisę reikalauti, kad Žaidėjas susikurtų bei turėtų savo oficialią, kaip Žaidėjo, paskyrą bent viename iš šių socialinių tinklų: „Tik Tok“, „Facebook“ arba „Instagram“, ir savo paskyroje aktyviai skelbti aktualią ir naują informaciją apie savo sportinę veiklą bei su Lyga susijusias naujienas.
  9. Žaidėjai savo oficialiose socialinių tinklų paskyrose privalo viešinti Lygos skelbiamą informaciją: Lygos naujienas, vaizdo reportažus, konkursus, apklausas ir pan.
  10. Žaidėjai privalo elgtis etiškai, skelbti tiktai tikslią, tikrą, pagrįstą ir teisingą informaciją etiška forma. Žaidėjams draudžiama viešai (interviu metu, spaudos konferencijų metu, tinklalaidėse, radijo laidose, televizijos laidose, socialiniuose tinkluose, transliacijų socialiniuose tinkluose metu, straipsniuose, pasisakymuose ir kt.) grasinti, įžeidinėti, reikšti nepagarbą ir nepagrįstą kritiką kitiems Žaidėjams, Lygai, jos darbuotojams, sirgaliams, Lygos teisėjams, taip pat platinti informaciją, kuri žemina fizinio asmens garbę ar orumą, pažeidžia juridinio asmens dalykinę reputaciją, arba kenkia Lygos interesams ir (ar) reputacijai.
  11. Bet kokia kritika ir/ar pretenzijos dėl Lygos darbuotojų, atstovų ar Lygos pasamdytų paslaugų teikėjų netinkamo elgesio ir/ar netinkamai atliekamų pareigų, nekompetentingai atliekamo darbo ar suteikiamų paslaugų turi būti pateikiama / išdėstoma Lygos atstovams, o ne viešai. Šiame punkte aptarta informacija viešai gali būti platinama tik su rašytiniu Lygos leidimu.

# **Sąžiningas žaidimas**

* 1. Žaidėjai privalo laikytis sąžiningo žaidimo principo.
  2. Žaidėjams bei kitiems su Lyga susijusiems asmenims (įskaitant bet neapsiribojant: Lygos darbuotojams, Lygos valdymo organų nariams, Lygą aptarnaujančiam personalui, teisėjams, minėtų asmenų šeimos nariams) draudžiama dalyvauti bet kokiuose susitarimuose dėl Dvikovų, Turnyrų eigos ir (ar) rezultatų.
  3. Žaidėjams bei kitiems su Lyga susijusiems asmenims (įskaitant bet neapsiribojant: Lygos darbuotojams, Lygos valdymo organų nariams, Lygą aptarnaujančiam personalui, teisėjams, minėtų asmenų šeimos nariams) draudžiama tiesiogiai ar netiesiogiai dalyvauti bet kokiose lažybose, susijusiose su Lygos organizuojamais, Turnyrais, Dvikovomis, Žaidėjų rezultatais.
  4. Su Lyga susijusiems asmenims, kuriems tampa žinoma apie kitų su Lyga susijusių asmenų galimas veikas, tariantis ir (ar) dalyvaujant nesąžininguose susitarimuose, sutartose Dvikovose, privalo nedelsiant apie tai informuoti Lygos vadovą arba Lygos valdybą.
  5. Lyga vykdydama Sezono varžybas vadovaujasi Hibridinio sporto lygos vadybos patvirtinta Nesąžiningų lažybų prevencijos politika.

# **Prizai bei apdovanojimai**

* 1. Lyga turi teisę patvirtinti tvarką pagal kurią Žaidėjams būtų skiriami prizai bei apdovanojimai už sportinius pasiekimus.

Nuostatai patvirtinti Lietuvos krepšinio federacijos Vykdomajame komitete 2022 m. spalio 17 d.